**SKYKKJESET**

Skykkjeset er fjellstølen til Jørdre og Brekke og ligg inst og til høgre i dalen og er av dei høgstliggjande stølane i Granvin på omlag 750 meter over havet. Herifrå er det greit å ta seg opp til Hondalsnuten. Her støla dei midtsommars. Her var træe til og høyet kom heim på vinterføre. Karane i grenda var saman om å få brøyt vegen inn når snøen var komen seinhaustes. Hadde dei fyrst fått braut lyt dei nytta den med det same. Det hende og dei drog høyet heim på skikjelke på vårsnøen. I 1955 var siste året det vart slege på Skykkjeset.

Gamle Johannes Brekke (1849-1923) og faren Lars (1816-1896) var ein haustdag på Skykkjeset då ein bjørn kom ruslande nedover frå Hengsdalsskar mot stølen . Han var komen ned på Floten då han vart var dei og reiste seg på to. Han stod slik ei stund før han fann det tryggast å stikke av.

Oddmund Brekke fortel at høyet frå Skykkjeset var tungt i vekt og at kyrne gav meir i bytta når dei fekk av dette foret.

God tur!

Granvin turlag

Kjelde: «*Stølane i Granvin» av Torbjørn Seim og lokalkjende.*